Amnesty International optužuje internetske kompanije da pomažu u 'represiji nad Internetom'
Vodeće internet kompanije šire svoja tržišta tako što ulaze u tajne sporazume s vladama koje kontroliraju što ljudi mogu vidjeti na int
Organizacija Amnesty International upozorava da bi se Internet mogao drastično promijeniti ukoliko se nešto ne poduzme protiv ograničavanja ljudskih sloboda u korištenju Interneta. Britanska organizacijaAmnesty International objavila je ovo upozorenje prije globalne web konferencije na kojoj će biti prisutne žrtve represije nad Internetom iz cijelog svijeta. Tim Hancock, direktor Amnesty Internationala, izjavio je da se “virus represije na internetu” sve više širi. Naveo je primjer Kine, gdje internet omogućava gospodarski rast, ali ograničava slobodu govora i privatnost. Dodao je i da na desetine država slijede taj kineski model gdje vlasti uhićuju bloggere i blokiraju određene web stranice. Vodeće internet kompanije optužio je da pokušavaju proširiti svoja tržišta tako što ulaze u tajne sporazume s vladama država koje pokušavaju kontrolirati što ljudi mogu vidjeti na internetu. Amnesty International tvrdi da internet kompanije kao što su Cisco, Google, Microsoft i Yahoo! opskrbljuju te države tehničkom opremom za filtriranje informacija i objavljivanje osobnih podataka korisnika - što dovodi do uhićivanja. Kad njihova djelatnost u državama poput Kine postane upitna, internet tvrtke se ograđuju izjavom da se 'samo pridržavaju tamošnjih zakona'. Glasnogovornik Amnesty Internationala Steve Ballinger izjavio je za Glas Amerike da te tvrtke stavljaju profit ispred ljudskih prava: "Te su se kompanije pokušale okoristiti lokalnim zakonima kao izgovorom. Sve što Amnesty International traži od navedenih tvrtki je da se u svojoj djelatnosti pridržavaju standarda međunarodnih ljudskih prava. To što ih zakoni, kao na primjer u Kini, možda primoravaju da krše prava čovjeka ne znači da moraju odmah popustiti i napraviti kako im je rečeno bez da se usprotive". Amnesty International bilježi porast prijava o “filtriranju na internetu” u cijelom svijetu. One svjedoče da neke vlade blokiraju pristup pojedinim stranicama, osobito onima koje sadrže 'nepodobne' riječi ili teme. Osim toga, zatvaranje web stranica i internet kafića iz političkih razloga te prijetnje pritvorom sve je više rasprostranjeno, tvrdi Amnesty International. Kao primjer, Amnesty International navodi slučaj egipatskog bloggera Abdula Suleimana koji je početkom ove godine bio osuđen na četiri godine zatvora zbog “omalovažavanja vjere” i “klevetanje predsjednika Egipta.” Cilj ove konferencije je razmatranje budućnosti slobode na internetu te toga kako korisnici ove mreže iskorištavaju internet pri opiranju pokušajima vlada pojedinih država i tehnoloških tvrtki za obuzdavanjem slobode govora. Amnesty International kaže da uvažava potrebu za izvjesnim ograničenjima slobode izraza, kao što je zatvaranje stranica koje promiču rasnu mržnju, nasilje ili dječju pornografiju.